b'\n_START_ARTICLE_\nPomladi\xc5\xa1\xc4\x8de\n_START_PARAGRAPH_\nPomlad\xc3\xad\xc5\xa1\xc4\x8de (tudi pomladna to\xc4\x8dka, oznaka \xce\xb3) je ena izmed to\xc4\x8dk na nebesni krogli, v kateri se sekata ekliptika in nebesni ekvator. V pomladi\xc5\xa1\xc4\x8du je na svoji navidezni poti Sonce ob pomladnem enakono\xc4\x8dju, to je okoli 21. marca vsako leto. To je tudi trenutek, ko je Sonce nad ekvatorjem Zemlje._NEWLINE_Pomladi\xc5\xa1\xc4\x8de je izhodi\xc5\xa1\xc4\x8de ekvatorskega (deklinacija) in eklipti\xc4\x8dnega koordinatnega sistema (longituda). Poldnevnik skozi pomladi\xc5\xa1\xc4\x8de ima enako vlogo, kot jo ima poldnevnik skozi Greenwich v Angliji za geografski koordinatni sistem. Tako ima v nebesnem ekvatorskem koordinatnem sistemu pomladi\xc5\xa1\xc4\x8de rektascenzijo \xce\xb1 = 0 h. Prav tako je tudi deklinacija pomladi\xc5\xa1\xc4\x8da \xce\xb4 = 0\xc2\xb0._NEWLINE_Pomladi\xc5\xa1\xc4\x8de se zelo po\xc4\x8dasi premika po nebesni krogli. Sedaj je v ozvezdju Rib (Pisces), pred 2000 leti pa je le\xc5\xbealo v ozvezdju Ovna. Vzrok za to je precesija vrtilne osi Zemlje (precesija enakono\xc4\x8dij). Gibanje pomladi\xc5\xa1\xc4\x8da zaradi nutacije in precesije spremlja posebna ustanova International Earth Rotation and Reference system Service (IERS). V ustanovo je vklju\xc4\x8dena ob\xc5\xa1irna mre\xc5\xbea opazovalnic v razli\xc4\x8dnih dr\xc5\xbeavah, ki zbirajo podatke o gibanju vrtilne osi Zemlje._NEWLINE_Sonce je na nasprotni strani od pomladi\xc5\xa1\xc4\x8da na nebesni krogli vsako leto okoli 23. septembra. To to\xc4\x8dko imenujemo jeseni\xc5\xa1\xc4\x8de.'